Kim Andersen (V), 2004-11-11:
Venstre kan støtte det fremsatte lovforslag fra økonomi- og erhvervsministeren, og det gør vi med meget, meget stor glæde.
Det er et utrolig kompliceret område, vi her er inde og lovgive for.
Det er også et uhyre vitalt område for dagligdagen i vores samfund.
Vi får nu lavet en lovgivning, som gør det muligt at etablere Energinet Danmark, hvilket gør, at vi får det overordnede energitransmissionsnet på statens ejerskab tilsvarende med systemansvaret.
Det er et kompliceret og teknisk stof, vi har med at gøre.
Det har været langvarige og komplicerede forhandlinger, der er gået forud for, at vi i dag kan førstebehandle lovforslaget med ikrafttræden den 1. januar 2005.
Hvorfor har det været nødvendigt, og hvorfor er vi så tilfredse med resultatet?
Det er vi, fordi vi i energisektoren i de her år oplever en liberalisering, og fordi vi også oplever en internationalisering.
Energien vil flyde over grænserne, og der vil være en reel konkurrence, som det gælder for andre markeder og andre produkter.
I den situation vil vi også helt naturligt se strukturændringer i sektoren.
De strukturændringer vil føre til koncentrationer, som man ikke i det lange perspektiv kan være sikker på hvor havner henne rent ejerskabsmæssigt.
Derfor er det væsentligt at have afsondret den overordnede infrastruktur fra disse strukturændringer og ejerskaber.
Det er vigtigt, at der kan være en lige og uhindret adgang for energien ind og ud af Danmark; at der ikke kan opstilles tekniske handelshindringer eller skabes monopoler.
Tænk blot på, hvad der skete i Californien.
Vi har også brug for en instans, som kan forestå forskning og teknologiudvikling i infrastrukturen, og som kan udarbejde handlingsplaner og forestå den fornødne udbygning både i landet og i forholdet til omverdenen.
Det er vigtigt, at vi kan sikre en fri og lige adgang til vores infrastruktur på området.
Det vil gå i gang nu, og det ser vi de første skridt til.
Jeg er glad for, at forslaget har fået bred politisk opbakning.
Jeg er også glad for den positive velvilje, som intentionerne har mødt i sektoren.
Han har en stor aktie i det, vi er nået til.
Men Mogens Baltzer var med til at sikre aftalen; han vidste, at den ville blive gennemført.
For Venstre ligger det fast, at hovedsædet skal ligge i Trekantsområdet.
Vi har ikke noget imod, at det bliver i Skærbæk, hvor vi udnytter de faciliteter, der er.
Vi er ikke nervøse for sammenblanding og armslængdeprincip.
Hvis det var tilfældet, så kunne kontorerne, som har med myndighedsudøvelse og offentlig forvaltning at gøre, ikke ligge så tæt, som tilfældet er i København.
Hovedsædet skal ligge i Trekantsområdet.
Det skal ikke være et smalt hovedsæde, men det skal være et hovedsæde, som det sig nu hør og bør for en så stor organisation og virksomhed.
Direktionen skal have hjemsted i hovedsædet i Trekantsområdet, og det samme skal bestyrelsen, selv om dens sammensætning består af personer, der i vid udstrækning kommer fra Østdanmark.
Vi lægger også vægt på det interessentforum, som skal oprettes.
Det skal være reelt, og det skal have indhold.
Det skal mødes en gang om året.
Vi ser gerne, at det mødes oftere, så vi vil foreslå to eller tre gange om året.
Dette interessentforum skal bruges til videnudveksling.
Det skal bruges til, at direktionen kan fremlægge sine budgetter og sine hand lingsplaner i interessentforumet, diskutere dem og få respons tilbage, der kan ligge til grund for de endelige beslutninger i bestyrelsen, og som ligger til grund for det, der tilgår ministeren.
Vi er i Venstre noget uforstående over for den henvendelse, vi i går fik fra rigsrevisor.
Vi har ikke noget imod, at der er en medrevisor på denne opgave, det kan tværtimod være hensigtsmæssigt med den selskabsopbygning, der tegner sig.
Vi er af den opfattelse, at vi tilgodeser medarbejderrepræsentanterne ved, at der er tre af disse i bestyrelsen.
Det er en smal bestyrelse, det er en meget faglig og saglig bestyrelse, og den skal være arbejdsduelig.
Nu ser vi frem til arbejdet i Energinet Danmark med etableringen og med udarbejdelsen af de planer, der er foreskrevet i lovforslaget, som Energinet Danmark skal forestå.
Det er en meget, meget stor opgave, der foreligger.
Vi vil følge den med spænding.
Vi kan støtte forslaget.